**Δυναμώνουμε τον αγώνα μας για την εξασφάλιση, της Υγείας μας και της επιβίωσης μας**

Τρίτη χειμερινή περίοδος που η Πανδημία χτυπά τη δουλειά μας και τη ζωή μας. Όπως φαίνεται από τα επιδημιολογικά δεδομένα το επάγγελμα μας και για αυτό το χειμώνα θα λειτουργήσει μέσα στην ανασφάλεια και την πίεση. Η πρόσβαση του κοινού στον Πολιτισμό, είτε η πληρότητα είναι 80%, είτε 100% είναι και αυτή αβέβαιη.

Ο χώρος του Πολιτισμού, της Τέχνης, της Ψυχαγωγίας και της διασκέδασης χτυπήθηκε όσο κανείς άλλος με πτώση εργασιών που έφτασε και το 87%. Για τους εργαζόμενους του κλάδου δεν υπάρχουν άλλα οικονομικά περιθώρια, μετά από ενάμιση χρόνο, με περιορισμούς, αναστολή εργασίας.

Το καλοκαίρι που πέρασε ο τουρισμός κατέγραψε ρεκόρ, ειδικά τον Αύγουστο, ενώ η μουσική και ο χορός απαγορεύονταν σε πολλά τουριστικά μέρη. Αντίστοιχα τα πανηγύρια δεν έγιναν πουθενά και οι συναυλίες ήταν 50% λιγότερες σε σχέση με το 2019.

Μπροστά σε αυτή την κατάσταση ανέχειας, αλλά και φόβου από την εξέλιξη της Πανδημίας για τη μεγάλη πλειοψηφία των καλλιτεχνών, η Κυβέρνηση προσπαθεί να μεταβιβάσει τις ευθύνες της στις πλάτες μας.

Αποφάσισε να κόψει όποια επιδότηση έδινε, από τον Ιούνιο και μετά, ενώ προσπαθεί να σπείρει τη διχόνοια ανάμεσα μας, χωρίζοντας μας σε εμβολιασμένους και ανεμβολίαστους.

Το εμβόλιο, αποτελεί αναγκαία προστασία για την υγεία μας και είναι ένα σημαντικό όπλο μαζί με μια σειρά άλλα. Θα έπρεπε να συνοδεύεται από κέντρα ενημέρωσης και εμβολιασμού σε όλη την επικράτεια με ευθύνη του κράτους, με ιατρική παρακολούθηση πριν και μετά τον εμβολιασμό, με ενίσχυση του Δημόσιου Συστήματος Υγείας. Η Κυβέρνηση έχει σοβαρές ευθύνες για τη δυσπιστία και το φόβο που αναπτύχθηκε γύρω από το εμβόλιο.

Η Κυβέρνηση πρέπει, έστω και τώρα, να πάρει μέτρα για την αποσυμφόρηση των ΜΜΜ, των σχολικών τάξεων, να συνεχίσει τη διενέργεια μαζικών δωρεάν rapid test για το σύνολο του πληθυσμού και τέλος να ενισχύσει το Δημόσιο Σύστημα Υγείας, και όλες τις δομές Πρωτοβάθμιας φροντίδας και ενημέρωσης. Αυτά θα έπρεπε να κάνει και όχι να εντείνει την καταστολή και τη μεταξύ μας διχόνοια, στο όνομα της «ατομικής ευθύνης».

Δε θα μείνουμε με σταυρωμένα χέρια μπροστά σε ένα χειμώνα που θα χαρακτηριστεί, από την υπολειτουργία των χώρων εργασίας μας και τις μεγάλες πιέσεις για να μειωθούν ακόμα περισσότερο οι αμοιβές μας. Τέτοια σημάδια ήδη υπάρχουν.

**Μετατρέπουμε την αγανάκτηση μας σε οργάνωση και διεκδίκηση**

Πρώτος σταθμός, μεγάλο Πανελλαδικό Συλλαλητήριο την Τετάρτη 8 Σεπτέμβρη

**Η συγκέντρωση της Αθήνας στις 11.30 στα Προπύλαια**

**Θα κατευθυνθεί στο Γενικό Λογιστήριο του κράτους για να δοθούν τα αιτήματά μας και θα καταλήξει στη 1 μ.μ. στη Μητρόπολη Αθηνών για τον τελευταίο χαιρετισμό των Σωματείων Καλλιτεχνών στον Μίκη.**

Διεκδικούμε

* Συνέχιση της επιδότησης μέσω του Μητρώου Καλλιτεχνών (και αυτών που γράφτηκαν μετά τις 10/1), από το Ιούνιο και για όσο διάστημα το επάγγελμα δεν μπορεί να λειτουργήσει κανονικά.
* Απαλλαγή από τον ΕΝΦΙΑ, το Φόρο Επιτηδεύματος και τα Τέλη Κυκλοφορίας.
* Αναστολή πληρωμών σε Εφορία, Τράπεζες, Υπηρεσίες κοινής ωφέλειας.
* Να υπολογισθούν τα ένσημα από το επίδομα, μέσω Μητρώου, με βεβαίωση του συστήματος ΕΡΓΑΝΗ για κάθε εργαζόμενο, ώστε να εξασφαλιστεί η ασφαλιστική κάλυψη όλων, αλλά και η επιδότηση ανεργίας και η παροχή του εποχικού βοηθήματος.
* Διεύρυνση και όχι συρρίκνωση των Δημόσιων Πολιτιστικών δομών (Δημοτικά Σύνολα, Κρατικές Ορχήστρες).
* Ενίσχυση και όχι συρρίκνωση της Δημόσιας καλλιτεχνικής εκπαίδευσης. Να ανοίξουν άμεσα με μέτρα υγιεινής και ασφάλειας όλοι οι χώροι και οι δομές Καλλιτεχνικής Εκπαίδευσης (Εργαστήρια Δήμων, Σπουδαστήρια Τέχνης).
* Μέτρα για τον περιορισμό της επιδημίας, ενίσχυση του Δημόσιου Συστήματος Υγείας, δωρεάν τεστ για όλους τους εργαζόμενους, κέντρα ενημέρωσης και εμβολιασμού σε μεγάλους χώρους πολιτισμού, ιατρική παρακολούθηση πριν και μετά τον εμβολιασμό, με ευθύνη του Κράτους και της Εργοδοσίας.
* Η ανάγκη για διεύρυνση των εμβολιασμών, να μη γίνει αφορμή για κατάργηση εργασιακών κατακτήσεων και δικαιωμάτων.

**ΠΑΝΕΛΛΗΝΙΟΣ ΜΟΥΣΙΚΟΣ ΣΥΛΛΟΓΟΣ (Π.Μ.Σ.-ΑΘΗΝΑ)**

**(Παραρτήματα : ΚΡΗΤΗΣ, ΧΑΝΙΩΝ, ΛΑΡΙΣΑΣ, ΣΑΜΟΥ, ΤΡΙΚΑΛΩΝ, ΖΑΚΥΝΘΟΥ, ΧΑΛΚΙΔΑΣ, ΘΕΣΣΑΛΟΝΙΚΗΣ, ΚΑΛΑΜΑΤΑΣ, ΚΑΡΔΙΤΣΑΣ)**

**ΕΠΙΜΕΛΗΤΗΡΙΟ ΕΙΚΑΣΤΙΚΩΝ ΤΕΧΝΩΝ ΕΛΛΑΔΟΣ (Ε.Ε.Τ.Ε.)**

**ΠΑΝΕΛΛΗΝΙΑ ΟΜΟΣΠΟΝΔΙΑ ΚΑΛΛΙΤΕΧΝΙΚΟΥ ΠΡΟΣΩΠΙΚΟΥ Ο.Τ.Α.**

**ΣΩΜΑΤΕΙΟ ΜΟΥΣΙΚΩΝ ΔΥΤΙΚΗΣ ΕΛΛΑΔΟΣ**

**ΕΝΩΣΗ ΤΡΑΓΟΥΔΙΣΤΩΝ ΕΛΛΑΔΑΣ (Ε.Τ.Ε.)**

**ΣΩΜΑΤΕΙΟ ΕΡΓΑΖΟΜΕΝΩΝ ΕΘΝΙΚΗΣ ΛΥΡΙΚΗΣ ΣΚΗΝΗΣ Σ.Ε.Ε.Λ.Σ)**

**ΠΑΝΕΛΛΗΝΙΟ ΣΩΜΑΤΕΙΟ ΕΛΛΗΝΩΝ ΤΡΑΓΟΥΔΙΣΤΩΝ**

**ΡΟΔΙΑΚΟΣ ΣΥΛΛΟΓΟΣ ΜΟΥΣΙΚΩΝ**

**ΣΩΜΑΤΕΙΟ ΕΡΓΑΖΟΜΕΝΩΝ ΣΤΟ ΧΩΡΟ ΤΟΥ ΧΟΡΟΥ Σ.Ε.ΧΩ.ΧΟ.)**

**ΣΩΜΑΤΕΙΟ ΕΡΓΑΖΟΜΕΝΩΝ ΣΤΟ ΘΕΑΜΑ-ΑΚΡΟΑΜΑ ΚΑΙ ΣΤΟΝ ΠΟΛΙΤΙΣΜΟ (Σ.Ε.ΘΕ.Α.)**

**ΣΩΜΑΤΕΙΟ ΕΡΓΑΖΟΜΕΝΩΝ ΕΘΝΙΚΟΥ ΘΕΑΤΡΟΥ**

**ΣΩΜΑΤΕΙΟ ΕΡΓΑΖΟΜΕΝΩΝ ΣΤΟ ΘΕΑΜΑ, ΤΗ ΨΥΧΑΓΩΓΙΑ, ΤΟΝ ΠΟΛΙΤΙΣΜΟ**

**ΣΩΜΑΤΕΙΟ ΕΛΛΗΝΩΝ ΗΘΟΠΟΙΩΝ (Σ.Ε.Η.)**

**ΠΑΝΕΛΛΗΝΙΑ ΟΜΟΣΠΟΝΔΙΑ ΘΕΑΜΑΤΟΣ ΑΚΡΟΑΜΑΤΟΣ (Π.Ο.Θ.Α.)**